তবে এই গবেষণা বাস্তবে ফলপ্রসূ হতে বেশ ক'বছর দেরি আছে। তার পরও পৃথিবীর অজস্র গাছের তুলনায় এই কৃত্রিম অক্সিজেন তৈরির যন্ত্রগুলোর মোট ক্ষমতা নগণ্যই থাকার সম্ভাবনা। তাই আমাদের এখন যুদ্ধকালীন তৎপরতায় বৃক্ষনিধন নিয়ন্ত্রিত করতে হবে। কারণ তার ওপরই নির্ভর করছে আমাদের ভবিষ্যতে টিঁকে থাকার সম্ভাবনা। নইলে কার্বন ডাই-অক্সাইড বেড়ে বাড়বে প্রদূষণ, বাড়বে গ্রীনহাউস এফেক্ট। এককালে কার্বন ডাই-অক্সাইড ভরা পৃথিবীর বুকে ছিল গাছেদের রাজত্ব। এখন অক্সিজেনের পরিমাণ বাড়ার ফলে রাজত্ব করছে মানুষ প্রমুখ স্তন্যপায়ী। নিজেদের নির্বুদ্ধিতায় যদি আমরা আবার বাতাস কার্বন ডাই-অক্সাইডে ভরে তুলি, তবে হয়তো ভবিষ্যতের পৃথিবীতে মানুষের বদলে রাজত্ব করবে যন্ত্রমানব বা রোবো, যাদের অক্সিজেন লাগে না।